Plaaslike rolprent 'n treffer by internasionale filmfeeste | Voelgoed
Hierdie geskiedkundige drama vertel die storie van 'n vurige elfjarige Khoi-prinses, wat van haar stam weggeskeur word om vir Jan van Riebeeck (die eerste goewerneur van die Kaapse Kolonie en haar oom se handelsvennoot) te gaan werk.
Sy word na die eerste Fort geneem, wat in 1652 deur die Oos-Indiese Kompanjie gevestig is. Hier word sy groot as 'n visionêre jong dame, wat die Nederlandse taal en kultuur so goed verstaan, dat sy 'n invloedryke tolk word vir van Riebeeck (Armand Aucamp). Krotoa word egter op die ou einde deur haar eie Khoi-mense verwerp en deur die Hollanders vernietig wanneer sy probeer om 'n middeweg tussen die twee kulture te vind. Vasgevang tussen twee kulture, probeer KROTOA (Crystal Donna Roberts) om dié twee wêrelde met mekaar te versoen.
KROTOA doen beslis haar indrukwekkende naamgenoot gestand en het uit die staanspoor die harte van kykers en kritici, regoor die wêreld, verower. Dit gebeur selde dat 'n rolprent soveel trefkrag het dat dit, selfs voor die bekendstelling aan die Suid-Afrikaanse publiek, kan spog met ses amptelike benoemings deur internasionale rolprentfeeste.